อนุพันธ์พุ่งพรวด90% หุ้นสวิงดันครึ่งปีหลังคึก
ตลาดอนุพันธ์ 6 เดือนแรกสัญญาซื้อขายโตพรวด 90%
11 ส.ค. 2554

ตลาดอนุพันธ์ 6 เดือนแรกสัญญาซื้อขายโตพรวด 90% 
หรือ 30,997 สัญญาต่อวัน มั่นใจครึ่งปีหลังคึกคักตามภาวะตลาดหุ้นผันผวน
นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX เปิดเผยถึงผลดำเนินงานในช่วงครึ่งแรกของปีนี้ว่า มีปริมาณการซื้อขายทั้งสิ้น 3,688,676 สัญญา หรือเฉลี่ย 30,997 สัญญาต่อวัน เพิ่มขึ้นถึง 90.19% เมื่อเทียบกับช่วงเดียวกันของปีก่อนหน้า และ ณ วันที่ 30 มิ.ย. มีสถานะคงค้างทั้งสิ้น 102,946 สัญญา โดยมีจำนวนบัญชีซื้อขาย 50,885 บัญชี
สำหรับสินค้าที่ผู้ลงทุนนิยมซื้อขาย ได้แก่ SET50 Index Futures สัดส่วน 43% โกลด์ ฟิวเจอร์ส 31% และ Single Stock Futures 23% ส่วนโบรกเกอร์ที่มีการซื้อขายสูงสุด ได้แก่ บล.โกลเบล็ก ส่วนแบ่งตลาด 12.04% รองลงมาคือ บล.ฟิลลิป (ประเทศไทย) 8.83% บล.กิมเอ็ง (ประเทศไทย) 6.60%
“ผลงาน 6 เดือนแรกถือว่าอยู่ในระดับที่น่าพอใจ ทั้งในแง่ปริมาณการซื้อขายและจำนวนผู้ลงทุน ซึ่งเป็นผลมาจากการเพิ่มสินค้า การขยายเวลาซื้อขาย การทำการตลาดและการให้ความรู้” นางเกศรา กล่าว
สำหรับแนวโน้มช่วงครึ่งหลังของปีคาดว่าภาวะหุ้นจะมีความผันผวน ทำให้จะรักษาจำนวนสัญญาซื้อขายต่อวันระดับเดียวกับครึ่งแรกของปีได้ และในไตรมาส 4 ของปีนี้ TFEX มีแผนที่จะเปิดให้มีการซื้อขายสัญญาซื้อขายล่วงหน้าที่อ้างอิงกับน้ำมันดิบ หรือ Crude Oil Futures 
ทั้งนี้ เมื่อเดือน มี.ค. TFEX ได้เพิ่มหุ้นอ้างอิงของ Stock Futures อีก 16 ตัว และวันที่ 20 มิ.ย. ได้เปิดซื้อขายซิลเวอร์ ฟิวเจอร์ส พร้อมขยายเวลาซื้อขายช่วงกลางคืนสำหรับ ซิลเวอร์ ฟิวเจอร์ส และโกลด์ ฟิวเจอร์ส